
Endringer i forskrift for opptak til studier ved               Universitetet i Tromsø
Generelt

Universitetsdirektøren har siden gjeldende forskrift for opptak til studier ved Universitetet i Tromsø trådte i kraft sommeren 2003 fått tilbakemeldinger fra enhetene om forhold som bør reguleres eller endres i forskriften.

Universitetsdirektøren har utarbeidet forslag til endringer og nye bestemmelser i opptaksforskriften, som i brev datert 30.12.04 ble sendt ut til høring ved enhetene, se vedlegg 1. Dette gjaldt bestemmelser om:

· søknadsfrister og ettersendelsesfrister

· dispensasjon fra søknadsfrister 

· betinget opptak til mastergradsstudier

Gjeldende forskrift har ikke dispensasjonsbestemmelser for lokale søknadsfrister, se vedlegg 2. Universitetsdirektøren ønsker at dette reguleres i opptaksforskriften, og foreslår dispensasjonsbestemmelser som i hovedsak bygger på tilsvarende bestemmelser i forskrift for eksamener ved Universitetet i Tromsø. 

Vilkårene for opptak til mastergradsstudier av 120 studiepoengs omfang er fastsatt i opptaksforskriften § 8. I forskriften er det ikke åpnet for unntak fra disse vilkårene. Dette var et bevisst valg da forskriften ble utarbeidet. Enkelte av avdelingene ønsker imidlertid at det åpnes for betinget opptak til mastergradsstudiene. Bakgrunnen for dette er at det kan oppfattes som urimelig at studenter som bare mangler få studiepoeng, skal måtte vente ett eller to semestre før de kan påbegynne mastergradsstudier. På denne måten forlenges studietiden, noe som igjen kan ha negative økonomiske konsekvenser for studenten. 

Universitetsdirektøren er skeptisk til å åpne for betinget opptak, men har i dette endringsforslaget tatt med forslag til bestemmelser om betinget opptak. Bakgrunnen for universitetsdirektørens skepsis er erfaringene fra betinget opptak til de gamle hovedfagene. Slikt opptak var ikke regulert i forskrift, men var en etablert praksis og sedvane. Studenter som hadde ”hengefag” når de begynte med hovedfag, slet ofte med hengefaget og den ekstra arbeidsbyrden det medførte. I enkelte tilfeller ble cand.mag.-graden først oppnådd etter at hovedfaget var fullført. Det er fortsatt studenter med fullført hovedfag som ikke har fått utstedt vitnemål for oppnådd grad, som følge av at cand.mag.-graden ikke er fullført. Dette er en frustrerende situasjon for både universitetet og studenten, og universitetsdirektøren anser det som lite sannsynlig at alle disse hovedfagsvitnemålene vil bli utlevert. Avdelingene vil heller ikke få noen økonomisk uttelling for disse hovedfagsstudentene, før studentene har dokumentert at de har oppnådd cand.mag.-grad.   

En annen erfaring i forhold til betinget opptak til hovedfag, er at det antatte opptaksgrunnlaget ikke var tilstrekkelig sjekket. Særlig var dette problematisk i forhold til søkere med antatt opptaksgrunnlag fra annen utdanningsinstitusjon, der det senere kunne vise seg at søkeren likevel ikke kunne få utstedt cand.mag.-grad fra denne utdanningsinstitusjonen.

Dersom betinget opptak til mastergradsstudier skal tillates, må vilkårene for dette etter universitetsdirektørens vurdering være formalistiske. Dette fordi betinget opptak krever en stram og rutinemessig administrativ oppfølgning ved avdelingene dersom opptak skal kunne fungere hensiktsmessig. Under § 8 nedenfor vil dette bli drøftet nærmere. Høringsvarene til universitetsdirektørens høringsbrev datert 30.12.04 er lagt ved, se vedlegg 3 til 8.

I høringsbrevet datert 30.12.04 omtales også tolkningsproblemene knyttet til det nye alternative opptaksgrunnlaget ”annen grad eller utdanningsløp av minimum 3 års omfang”, jf. opptaksforskriften § 8 første ledd bokstav a. Denne bestemmelsen bygger i sin helhet på Utdannings- og forskningsdepartementets forskrift for krav til mastergrad, og universitetsdirektøren mente at det derfor ikke var hensiktsmessig å ta med presiseringer i vår egen forskrift. Universitetsdirektøren ønsket i stedet å komme tilbake med instrukser om hvordan dette opptaksgrunnlaget skal praktiseres ved universitetet. Dette er gjort, se vedlegg 16. 

Universitetsdirektøren har i brev datert 24.11.04 sendt på intern høring et forslag til endringer i kriterier for å konkurrere om opptak i samisk og nordnorsk kvote, se vedlegg 9. Bakgrunnen for forslaget er et ønske fra Samordna opptak om samordning av disse kriteriene, se vedlegg 10 og 11. I dag er kriteriene fastsatt ved det enkelte universitet og høgskole, med den følge at kriteriene varierer fra lærersted til lærersted. Søkere kan for eksempel være kvalifisert for å konkurrere i nordnorsk kvote ved Høgskolen i Tromsø, og samtidig ikke være kvalifisert for samme kvote ved 

Universitetet i Tromsø.   

Samordna opptak er et nasjonalt organ som foretar saksbehandlingen i forbindelse med opptak til grunnutdanninger ved universitetene og høgskolene. Samordna oppta er faglig underlagt et styre oppnevnt av Utdannings- og forskningsdepartementet. Med grunnutdanninger forstås utdanninger som bygger på generell studiekompetanse og opptakreglene for disse studiene gis av departementet, med unntak av kriteriene for tilhørighet til nordnorsk og samisk kvote. Samordna opptak har tatt på seg arbeidet med å samordne disse kriteriene. Samtidig har de gjort det klart at de institusjoner som fortsatt ønsker fravikende kriterier, selv må vurdere om søkerne oppfyller institusjonens kriterier for tilhørighet til norsknorsk eller samisk kvote. Dette vil bli drøftet nærmere nedenfor under § 18 og § 19. De interne høringssvarene er vedlagt se vedlegg 12 til 14.  I brev datert 01.02.05 til Samordna opptak uttalte Universitetet i Tromsø seg om de foreslåtte endringene i kriterier for tilhørighet i nordnorsk kvote og samisk kvote ved opptak, se vedlegg 15.   

Forskrift for opptak til studier ved Universitetet i Tromsø bruker navnet ”Studieavdelinga” flere steder. Studieavdelinga ble fra nyttår slått sammen med Forskningsavdelinga. Den nye avdelinga har fått navnet Forsknings- og studieavdelinga og må erstatte ”Studieavdelinga” i forskriften. Denne endringen vil bli gjennomført i hele opptaksforskriften. 

Det enkelte endringsforslag
Ny § 5. Søknadsfrister og ettersendelsesfrister 

Søknad om opptak til laveregradsstudier, mastergradsstudier av 300 studiepoengs omfang og profesjonsstudiet i medisin med oppstart i høstsemesteret der opptakgrunnlaget er videregående skole eller tilsvarende, er underlagt de frister departementet har fastsatt. 

Søknadsfrister for opptak til enkeltemner, videreutdanninger, praktisk-pedagogisk utdanning, årsstudier og mastergradsstudier av 120 studiepoengs omfang, erfaringsbaserte mastergradsstudier av 90 eller 120 studiepoengs omfang  fastsettes av Forsknings- og studieavdelinga. Søknadsfristene skal kunngjøres på Forsknings- og studieavdelingas internettsider. Dersom det ved søknadsfristens utløp er få kvalifiserte søkere, kan avdelingen foreta ny utlysning med ny søknadsfrist. Ny søknadsfrist skal fastsettes av Forsknings- og studieavdelinga. Ved ny utlysning skal alle kvalifiserte søkere som søkte innen ordinær søknadsfrist, tilbys studieplass.   

Søknadsfristen for opptak til profesjonsstudiet i psykologi fastsettes av avdelingen. 

Forsknings- og studieavdelinga fastsetter etter forslag fra avdelingen søknadsfrister for suppleringsopptak til studieprogram etter første studieår. 

Søknad om opptak gjøres på fastsatt søknadsskjema. Nødvendig dokumentasjon, slik det er beskrevet i gjeldende søkerhandbok og på universitetets internettsider, skal vedlegges søknaden. Dokumentasjonen skal være attesterte kopier av originaldokumenter. Manglende dokumentasjon blir ikke etterlyst. 

Dokumentasjon som ikke kan fremskaffes på søkertidspunktet, kan ettersendes innen nærmere frist fastsatt av departementet eller universitetet. 

Denne bestemmelsen erstatter eksisterende § 5. Studenter som ønsker å ta eksamen i enkeltemner, må søke om det innen fastsatt frist. Administrasjonen trenger omtrent en måneds tid til å saksbehandle søknadene om deltakelse på enkeltemner. Våren 2005 er antallet enkeltemnestudenter omtrent 600. Det legges opp til vide dispensasjonsregler, jf. forslaget til ny § 6 nedenfor.   

I bestemmelsen er det foreslått at de lokale søknadsfristene skal kunngjøres på Forsknings- og studieavdelingas internettsider. Enkelte av høringsinstansene reiser spørsmål om dette er tilstrekkelig. De viser til høstens erfaringer med at mange studenter ikke fikk med seg at fristen for å søke om å ta eksamen på enkeltemner var fastsatt til 1. desember. Universitetsdirektøren vil peke på at alternativet er at alle søknadsfristene kunngjøres i opptaksforskriften. Dette anser universitetsdirektøren som tungvint, fordi de lokale søknadsfristene må ofte endres. Etter universitetsdirektørens vurdering er kunngjøring på Forsknings- og studieavdelingas internettsider det beste alternativet. Det er viktig å være oppmerksom på at studentene har et selvstendig ansvar for å sette seg inn i universitetets forskrifter og de til enhver tid gjeldende søknadsfrister, men universitetsdirektøren vil likevel vurdere hvilke andre informasjonskanaler, som for eksempel annonsering i dagspressen, det kan være aktuelt å benytte.      

Ny § 6. Dispensasjon fra søknadsfrister

Forsknings- og studieavdelinga kan, etter søknad fra studenten, gi dispensasjon fra søknadsfrist fastsatt av Forsknings- og studieavdelinga i følgende tilfeller:

1. ved sykdom på dagen for fristens utløp, dokumentert ved legeattest

2. ved dødsfall i nærmeste familie, dokumentert av offentlig tjenestemann

3. ved opptak til studium/emne som gis for siste gang ved Universitetet i Tromsø

4. ved opptak til emne eller emner som studenten ved bestått eksamen vil oppnå en grad ved Universitetet i Tromsø

5. ved andre særlige tilfeller. 

Søknader om dispensasjon som mottas senere enn fire uker etter at fristen har utløpt, behandles ikke. Avslag på søknad om dispensasjon fra søknadsfrist kan påklages. Styrets klagenemnd er klageinstans.  

Denne bestemmelsen bygger på forskrift for eksamener ved Universitetet i Tromsø § 7, som har tilsvarende dispensasjonsbestemmelser for fristene for semesterregistrering og eksamensmelding. Ved nr. 1 er det tale om sykdom hos søkeren. Dersom det er tale om sykdom hos nærstående, så må det enkelte tilfellet vurderes under punktet ”særlige tilfeller”. Det har ikke kommet innvendinger mot dette forslaget i høringsrunden. 
§ 8. Opptak til åpne mastergradsstudier av 120 studiepoengs omfang, åpne erfaringsbaserte mastergradsstudier av 90 eller 120 studiepoengs omfang og enkeltemner på mastergradsnivå

Nytt første ledd første setning: For å bli tatt opp til et mastergradsstudium av 120 studiepoengs omfang, et erfaringsbasert mastergradsstudium av 90 eller 120 studiepoengs omfang eller enkeltemner på mastergradsnivå, må studenten i tillegg til generell studiekompetanse ha: 

Nytt fjerde ledd: Søkere som på opptakstidspunktet venter på sensur for emner som skal inngå i opptaksgrunnlaget, kan av avdelingen gis opptak betinget av bestått eksamen. For søkere med eventuelt opptaksgrunnlag fra andre institusjoner enn Universitetet i Tromsø, kreves det skriftlig dokumentasjon fra utdanningsinstitusjonen om at søkeren vil oppnå bachelorgrad eller annet gyldig opptaksgrunnlag ved bestått eksamen.   

Nytt femte ledd: Søkere som mangler maksimum 10 studiepoeng fra å oppnå bachelorgrad ved Universitetet i Tromsø, kan av avdelingen gis opptak betinget av at søkeren dokumenterer oppnådd bachelorgrad i løpet av første studieår på mastergradsstudiet. Søkere med eventuelt opptaksgrunnlag fra annen utdanningsinstitusjon kan også gis slik betinget opptak, dersom de kan fremlegge skriftlig dokumentasjon fra utdanningsinstitusjonen om at søkeren mangler maksimum 10 studiepoeng fra å oppnå bachelorgrad eller annet gyldig opptaksgrunnlag ved institusjonen. Det kan bare gis betinget opptak til åpne mastergradsstudier. 

Nytt sjette ledd: Studenter som har fått betinget opptak og som senere ikke oppfyller betingelsene for opptaket, skal tilskrives av avdelingen om at de mister studieretten på mastergradsstudiet. Avgjørelsen kan påklages og styrets klagenemnd er klageinstans. Studenten gis rett til å ta eksamen i de emner som studenten har påbegynt. 

Nytt syvende ledd: Krav til norskkunnskaper gjelder ikke for søkere til fremmedspråklige mastergradsstudier. 

Av gjeldende opptaksforskrift går det ikke frem at studenter som ønsker å ta enkeltemner på mastergradsnivå, må oppfylle opptakskravene som gjelder for mastergradsstudier. Det foreslås derfor at det presiseres i overskriften til § 8 og i første ledd at kravene også gjelder for opptak til enkeltemner på mastergradsnivå.  

Betinget opptak skal etter forslaget bare gjelde for åpne mastergradsstudier. Betinget opptak til adgangsregulerte mastergradsstudier lar seg ikke gjennomføre da søkerne skal rangeres på bakgrunn av karakterene som inngår i opptaksgrunnlaget. Noen mastergradsstudier har også faglige minstekrav.

I dag gis studenter som venter på sensur for avsluttende eksamen i lavere grad, betinget opptak til åpne mastergradsstudier ved Universitetet i Tromsø. Denne praksisen er nødvendig da det ofte er slik at sensuren ikke foreligger på opptakstidspunktet. Særlig er dette tilfellet ved opptak til mastergradsstudier i vårsemesteret. Denne praksisen bør fastsettes i forskriften. 

Det er foreslått at studenter som mangler maksimum 10 studiepoeng for å oppnå bachelorgrad, skal kunne gis betinget opptak. Grensen på 10 studiepoeng er ment å være absolutt. Høringsrunden viser også at enhetene ikke har innvendinger mot denne grensen. Universitetsdirektøren er av den oppfatning at søkere som mangler mer enn 10 studiepoeng, vil kunne få problemer med å håndtere den ekstra arbeidsbyrden samtidig som studenten skal konsentrere seg om mastergradsstudiet.

Norges fiskerihøgskole har reist spørsmål om ikke søkere med opptaksgrunnlag fra andre utdanningsinstitusjoner, og særlig samarbeidsinstitusjoner, skal kunne gis betinget opptak. I utgangspunktet er universitetsdirektøren skeptisk til å åpne for betinget opptak til søkere med antatt opptakgrunnlag fra en annen institusjon. Dette fordi vi bare kan kontrollere hva våre egne studenter mangler av fag for å oppnå bachelorgrad ved Universitetet i Tromsø. Men det kan være at søkerne kan fremskaffe skriftlig dokumentasjon fra sin utdanningsinstitusjon om at vedkomme mangler 10 eller mindre studiepoeng for å oppnå bachelorgrad eller annet gyldig opptaksgrunnlag. Det kan også være at de har avlagt avsluttende eksamener og venter på sensur. Universitetsdirektøren innstiller på at det åpnes for betinget opptak også for søkere med opptaksgrunnlag fra annen utdanningsinstitusjon, men et dokumentasjonskrav er nødvendig og bør fastsettes i forskriften. Karakterutskrift er ikke tilstrekkelig dokumentasjon.      

Studentene som gis betinget opptak, må tilskrives om dette av avdelingen. I underretnningen må betingelsene gå klart frem og det må gå frem hva som vil skje dersom betingelsene ikke blir oppfylt. Kopi av underretningen må sendes universitetsdirektøren. Dette er administrative rutiner som må innføres, men tas ikke med i selve forskriften.  

Studentene som får betinget opptak, må dokumentere oppnådd bachelorgrad i løpet av første studieår. Dette anser universitetsdirektøren som en hensiktsmessig frist. Noen emner har bare eksamen en gang i året og det vil derfor være for kort tid å bare gi en frist på et semester. Ettårs fristen er absolutt og må følges strengt. 

Etter at et år er gått, må avdelingene sjekke om betingelsene for opptak er oppfylt. Er de ikke oppfylt, må avdelingen tilskrive studenten om at vedkommende har mistet sin studierett til det aktuelle mastergradsstudiet. Retten til underretning fastsettes i forskriften og studenten kan fortsette på studiet dersom avdelingen ikke tilskriver studenten om at betingelsene for opptak ikke er oppfylt. Avgjørelsen om at studenten mister studieretten bør kunne påklages og det tas derfor med i forskriften at avgjørelsen kan påklages til styrets klagenemnd. Studenten gis rett til å ta eksamen i mastergradsemner studenten har påbegynt. Med dette menes emner studenten har meldt seg til eksamen i, i inneværende eller forrige semester.  

Gjeldende opptaksforskrift stiller et tilleggskrav om generell studiekompetanse for opptak til mastergradsstudier. Dette kravet bygger på departementets forskrift om opptak til grunnutdanninger ved universiteter og høgskoler der krav om norskkunnskaper ved opptak er inkludert. I departementets forskrift gjøres det unntak for søkere til fremmedspråklig utdanningsprogrammer der det ikke er behov for norskkunnskaper. Dette unntaket bør også komme frem i opptaksforskriften.

§ 11. Opptak og rangering av søkere til adgangsregulerte mastergradsstudier av 120 studiepoengs omfang og adgangsregulerte erfaringsbaserte mastergradsstudier av 90 eller 120 studiepoengs omfang

Nytt andre ledd punkt 2: Ved karakterlikhet skal det underrepresenterte kjønn på studiet prioriteres.

Nytt andre ledd punkt 3: I øvrige tilfeller av karakterlikhet skal søkerne rangeres ved loddtrekning. 

I gjeldende opptaksforskrift er det ikke presisert at det er det underrepresentere kjønn på studiet det gjennomføres opptak til, som skal prioriteres ved karakterlikhet. Etter forslag fra 

Det samfunnsvitenskapelige fakultet, se vedlegg 6, foreslås dette presisert i bestemmelsen.  

Etter gjeldende opptaksforskrift skal søkere med fordypning, grad eller eksamen i emner ved Universitetet i Tromsø prioriteres dersom søkerne fortsatt står likt etter rangering etter karakter og hva som er det underrepresenterte kjønn. 

Norges fiskerihøgskole har i høringsrunden reist spørsmål om ikke søkere med opptaksgrunnlaget fra Universitetet i Tromsø eller samarbeidsinstitusjonene, burde prioriteres sterkere i rangeringen, se vedlegg 4. Bakgrunnen for dette at bachelorgradsstudenter ved høgskolen og samarbeidsinstitusjonene til en viss grad har en forventing om at de skal kunne fortsette med mastergradsstudier ved høgskolen, etter å ha fullført bachelorgradsstudiet. Enkelte av fiskerihøgskolens mastergradsstudier tiltrekker mange søkere med opptaksgrunnlag fra andre utdanningsinstitusjoner, som karaktermessig utkonkurrer mange av de lokale søkerne. I tillegg mener fiskerihøgskolen at det er en utbredt praksis ved andre institusjoner å prioritere egne søkere.  

Universitetsdirektøren anser det som uheldig å ha opptaksregler som prioriterer søkere fra egen institusjon eller andre samarbeidende institusjoner. Det kan reises spørsmål om slik forskjellsbehandling i opptaksammenheng er ønskelig og tilstrekkelig saklig begrunnet. Etter universitetsdirektørens vurdering bør slike rangeringsregler ikke benyttes, og foreslår tvert i mot at søkerne skal rangeres ved loddtrekning i de tilfeller at søkere står likt etter at de øvrige rangeringsreglene er fulgt. Studenter som er tatt opp til et bachelorgradsstudium, har ingen rett til og kan heller ikke forvente å kunne fortsette på adgangsregulerte mastergradsstudier etter endt bachelorgradsstudium. Dette må de kvalifisere seg til gjennom tilstrekkelige resultater. Det er også et ønske at studenter som tas opp til våre mastergradsstudier, har et best mulig faglig grunnlag for å kunne ta mastergradsstudiet. 

Ny § 14. Opptak og rangering av søkere til profesjonsdelen av psykologistudiet

Hvilke bestemte fag, emner eller emnegrupper som utgjør opptakgrunnlaget for opptak til profesjonsstudiet i psykologi fastsettes av avdelingen.

Søkerne rangeres på grunnlag av gjennomsnittskarakter for emnene som utgjør opptaksgrunnlaget. Dersom søkerne står karaktermessig likt, rangeres disse innbyrdes ved loddtrekning. 

I gjeldende opptaksforskrift er det en egen bestemmelse for opptak til profesjonsdelen av psykologistudiet. Institutt for psykologi ved Det samfunnsvitenskapelige fakultet har foreslått at bestemmelsen endres. Etter gjeldende regler skal karakteren i examen philosophicum være avgjørende ved karakterlikhet, noe som avviker fra opptaksreglene til profesjonsstudiet ved de andre universitetene. Fakultetet ønsker at denne bestemmelsen blir samkjørt med de andre institusjonene. Universitetsdirektøren har ingen innvendinger mot endringsforslaget.      

Ny § 18. Tilknytning til landsdelen

For å bli vurdert i kvoten for nordnorske søkere må søker ha bodd i Nord-Norge de siste ti årene og fortsatt være bosatt i landsdelen. Dette dokumenteres med bostedsbevis fra Folkeregisteret utstedt i søknadsåret. 

Søkere som ikke har bodd i Nord-Norge de ti siste årene må dokumentere nordnorsk tilknytning på minst tre av fem mulige måter:
1. Søker har bodd minst ti år i Nord-Norge. Dokumentert med bostedsbevis fra Folkeregistret.

2. Søker har eksamen fra grunnskole, eventuelt folkeskole eller realskole, i Nord-Norge. Dokumentert med vitnemål fra skolen.

3. Søker ha fullført videregående skole i Nord-Norge. Dokumentert med vitnemål fra videregående skole i Nord-Norge.

4. Minst en av foreldrene bor i Nord-Norge og har bodd der de siste ti årene. Dokumentert med bostedsbevis fra Folkeregisteret utstedt i søknadsåret.    

5. Mors bosted i Nord-Norge da søkeren ble født. Dokumentert med morens bostedsbevis fra Folkeregistertet.

Dette endringsforslaget bygger på Samordna opptaks forslag til samkjøring av kriteriene for tilknytning til landsdelen. Samordna opptak er underlagt Utdannings- og forskningsdepartementet og foretar saksbehandlingen i forbindelse med opptak til grunnutdanninger ved universitetene og høgskolene. Etter universitetsdirektørens vurdering bør universitetet ta forslaget til etterretning. I realiteten innebærer forslaget få endringer i forhold til de gjeldende kriterier ved Universitetet i Tromsø. Den eneste reelle endringen er at alternativ nr. 4 har kommet i tillegg til de fire andre alternativene. Universitetsdirektøren anser kriteriene som hensiktsmessig og ønsker at kriteriene samordnes mellom utdanningsinstitusjonene, slik Samordna opptak foreslår. Det vil ha store administrative konsekvenser for universitetet dersom universitetet bestemmer seg for å ikke følge forslaget fra Samordna opptak.

Opptakskomiteen ved Det medisinske fakultet har i høringsrunden problematisert kriteriene, se vedlegg 5. De mener i hovedsak at hovedkriteriet om at søker må ha bodd de ti siste år i landsdelen er i for stor grad fraveket i de alternative kriteriene. De peker på at det er mulig å komme inn under nordnorsk kvote med bare noen få års tilknytning til landsdelen. Dette mener de strider mot intensjonen med nordnorsk kvote, som i hovedsak er å sikre at søkere med en forholdsvis fast tilknytning til landsdelen, kan få sin utdanning ved nordnorske læresteder og dermed øke sannsynligheten for at de vil bli værende i landsdelen. Opptakskomiteen foreslår at det stilles et ufravikelig krav om at alle som skal tilkjennes nordnorsk tilhørighet, må ha bodd minimum ti år i landsdelen.    

Etter universitetsdirektørens vurdering er de alternative kriteriene tilstrekkelig til at det kan sies at søkeren har en reell fast tilknytning til landsdelen. Universitetsdirektøren tror heller ikke det kan være mange som tilpasser sin livssituasjon slik at de eller deres barn kommer i nordnorsk kvote. Selv om dette skulle forekomme, er behovet for samkjøring av kriteriene større en behovet for egne særregler for nordnorsk tilhørighet ved Universitetet i Tromsø. Universitetsdirektøren ønsker at Samordna opptak skal vurdere om søkere til studier ved universitetet oppfyller vilkårene for nordnorsk tilhørighet. Samordning vil redusere faren for saksbehandlingsfeil. Slik det er i dag er det vanskelig for søkere å sette seg inn i utdanningsinstitusjonenes ulike krav til nordnorsk tilhørighet, og det er også vanskelig for søkerne å vurdere om saksbehandlingen har vært korrekt. Felles kriterier vil også gjøre det enklere for rådgivere i den videregående skolen å gi korrekt informasjon om kravene for tilknytning til landsdelen. 

Ny § 19. Samisk tilhørighet

For å bli vurdert i kvote for samiske søkere må søker oppfylle et av følgende alternativer:

1. Samisk avlagt som førstespråk (11) eller andrespråk (11) i videregående opplæring.

2. Vitnemål fra grunnskole der samisk er dokumentert som første- eller andrespråk.

3. Bestått 60 studiepoeng (grunnfag) eller semesteremne i samisk fra universitetet eller høgskole.

4. Realkompetansevurdering av samiske språkkunnskaper i forhold til språkkravet i samisk fra videregående opplæring.

5. Test i samisk språk. 

Disse felles nasjonale kriteriene for samisk tilhørighet er foreslått av Samordna opptak. Forslaget har vært på nasjonal høring, intern høring ved universitetet og til høring ved Sametinget. 

Etter dagens opptaksforskrift må søker oppfylle kravene til å stå i samemanntallet for å ha samisk tilhørighet i opptakssammenheng. Denne regelen har vært kritisert av blant annet Sametinget da samemanntallet i utgangspunktet er en valgliste. Det er pekt på at det er utenfor formålet med samemanntallet å bruke dette som et kriterium for samisk tilhørighet ved opptak til høgre grads studier. Etter universitetsdirektørens vurdering er det mer hensiktsmessig å knytte kriteriene til samisk språkkompetanse og innstiller på at Samordna opptaks forslag til felles nasjonale kriterier for samisk tilhørighet ved opptak til høgre utdanning tas til etterretning. Universitetsdirektøren vil peke på at landsdelen har behov for personer som både har samisk språkkompetanse og høgre utdanning innenfor en rekke fag. Samordna opptaks forslag støttes også av enhetene ved universitetet, herunder Senter for samiske studier, se vedlegg 13. De innvendinger som Senter for samiske studier og Det samfunnsvitenskapelige fakultet hadde mot formuleringene i det opprinnelige forslaget til kriterier, ble videreformidlet til Samordna opptak, og er i stor grad fulgt opp i Samordna opptaks siste forslag til kriterier. 

Når det gjelder alternativet ”Test i samisk språk”, sikter dette til en test som ikke er etablert, men det bør i forskriften tas høyde for at slik test kan bli etablert.      

